Талагасі

Талага́сі (па-ангельску: Tallahassee) — места штату Флорыда, ЗША. Гэта цэнтар акругі Леон і сталіца штату. Паводле ацэнак, у 2024 годзе насельніцтва гораду складала 205 089 чалавек, што рабіла яго восьмым паводле колькасьці насельніцтва горадам у Флорыдзе. Гісторыя Карэнныя народы займалі тэрыторыю сучаснага места цягам тысяч гадоў да кантакту з эўрапейцамі. Каля 1200 году вялікая і складаная місысыпская культура пакінула земляныя капцы ля возера Джэксан, якія захаваліся да нашых дзён. Назва Талагасі паходзіць з маскогаўскай мовы і часта перакладаецца як «старыя палі» або «старая вёска». Флорыда стала тэрыторыяй ЗША ў верасьні 1821 году ў адпаведнасьці з дамовай Адамза—Аніса 1819 году. Першыя пседжаньні ўраду ладзіліся ў Пэнсаколе і Сэнт-Огастыне, але каб дэлегатам было зручна дабірацца наступныя паседжаньні ладзіліся ў Талагасі. У 1845 годзе ў стылі грэцкага адраджэньня быў узьведзены мураваны будынак Капітоліюма, якраз да моманту наданьня Флорыдзе статусу штату. Талагасі месьціўся ў цэнтры бавоўнавага паса Флорыды і быў цэнтрам гандлю рабамі ў Флорыдзе. Падчас грамадзянскай вайны ў ЗША места было адзінай сталіцай Канфэдэрацыі на ўсход ад Місысыпі, якую не захапілі войскі Поўначы, і адзінай, якая не была спаленая. Па грамадзянскай вайне значная частка прамысловасьці Флорыды перамясьцілася на поўдзень і ўсход, а забарона рабства і пераход да вольнай працы зьнізілі прыбытковасьць бавоўнавай і тытунёвай вытворчасьці, тым больш што сусьветныя рынкі таксама зьмяняліся. Асноўныя галіны эканомікі штату пераключыліся на вырошчваньне цытрусаў, лесанарыхтоўку, вытворчасьць смаляных матэрыялаў, жывёлагадоўлю і турызм. Апошні стаў асабліва важным у канцы XIX стагодзьдзя. Да Другой сусьветнай вайны Талагасі заставаўся невялікім паўднёвым гарадком, амаль усё насельніцтва якога жыло ў радыюсе адной мілі ад Капітоліюма. У 1960-я гады існаваў рух за перанос сталіцы ў Арланда, бліжэй да новых больш населеных цэнтраў, аднак гэтыя пляны не былі ўхваленыя, і ў 1970-я гады ўлады штату ўзяў доўгатэрміновы курс на разьвіцьцё сталіцы, пабудаваўшы новы капіталійскі комплекс. Стары Капітоліюм быў пераўтвораны на музэй. Крыніцы Вонкавыя спасылкі Афіцыйны сайт.